《喜雨美王长官》
宋代·释居简

四月五月河港枯，下田上田龟拆涂。山湫剑沕龙光閟，一呼便为苍生超。

油然请命朝帝阍，触翻玉女洗头盆。女从帝傍辄大笑，紫金蛇掣暾重昏。

田稚九死皆返魂，舳舻衔尾沙水浑。扣如虚谷有逸响，享以明德无繁文。

去年老瓦鸡豚酒，酒酣说尹终在口。属闻今复办多多，更听醉农新咏歌。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。